Ilia Topuria

Ilia Topuria (gruz. ილია თოფურია; *21. január 1997, Halle, Nemecko) je španielsky profesionálny bojovník zmiešaných bojových umení gruzínskeho pôvodu, ktorý zápasí v kategórii perovej váhy organizácie Ultimate Fighting Championship (UFC), kde je bývalým šampiónom perovej váhy.

 Detstvo a začiatky 
Topuria sa narodil v meste Halle vo Vestfálsku v Nemecku gruzínskym rodičom. Má dve sestry a jedného brata. Ako štvorročný bol svojím otcom prihlásený na hodiny brazílskeho džiu-džicu a v tomto športe eventuálne získal druhé miesto na Európskom šampionáte juniorov. Keď mal sedem rokov, jeho rodina sa vrátila naspäť do Gruzínska, kde sa Topuria v škole začal venovať gréckorímskemu wrestlingu. Ako pätnásťročný sa spolu s bratom presťahoval do Alicante v Španielsku, kde začali trénovať zmiešané bojové umenia v gyme Climent Club. Predtým, ako začal svoju MMA kariéru, pracoval Topuria ako vyhadzovač a ako predavač v butiku.

 Kariéra v zmiešaných bojových umeniach 
Topuria začal svoju kariéru v MMA ako amatér, vyhrávajúc turnaj Arnold Fighter organizovaný Arnoldom Schwarzeneggerom. Následne profesionálne debutoval v roku 2015 v perovej váhe. Po tom, čo vyhral svoje prvé štyri zápasy, všetky prostredníctvom submisie, a zároveň získal titul šampióna organizácie Mix Fight Events, sa Topuria posunul do bantamovej váhy a uskutočnil svoj medzinárodný debut vo Fínsku. Zápas vyhral na submisiu v prvom kole a len o niekoľko mesiacov neskôr dostal príležitosť zápasiť o titul šampióna bantamovej váhy organizácie Cage Warriors. Keďže však nesplnil váhový limit, titul nezískal aj napriek tomu, že zvíťazil.

 Brave Combat Federation 
V roku 2019 Topuria podpísal zmluvu s bahrajnskou organizáciou Brave CF a vrátil sa späť do perovej váhy. Svoj debut v Brave v septembri toho roku proti Luisovi Gomezovi vyhral na submisiu v prvom kole. Zároveň získal ocenenie za Výkon večera.

Jeho druhý zápas pre organizáciu sa uskutočnil o dva mesiace neskôr, 15. novembra 2019, proti Stevenovi Goncalvesovi. Svojho súpera knokautoval v prvom kole, pričom išlo o prvú výhru v jeho kariére iným spôsobom ako submisiou.

 Ultimate Fighting Championship 
Topuria debutoval v UFC 11. októbra 2020 na podujatí UFC Fight Night: Sandhagen vs. Moraes ako náhrada na poslednú chvíľu za Seung Woo Choia proti Youssefovi Zalalovi. Zápas vyhral na body jednohlasným rozhodnutím.

Vo svojom druhom zápase čelil Damonovi Jacksonovi 5. decembra 2020 na UFC on ESPN: Hermansson vs. Vettori. Vyhral na KO v prvom kole.

Vo februári 2021 bolo oznámené, že Topuriov ďalší súper bude slovenský bojovník Ľudovít Klein. Topuria a jeho tím však následne vyhlásili, že o tento zápas nemajú záujem a ani im nikdy nebol ponúknutý, napriek tomu, že Kleinovi bola od UFC poslaná zmluva, ktorú podpísal a poslal naspäť. 

Topuria namiesto toho čelil Ryanovi Hallovi 10. júla 2021 na UFC 264 - Poirier vs. McGregor 3. Halla knokautoval v prvom kole.

Jeho ďalším súperom mal byť Movsar Evloev na podujatí UFC 270 - Ngannou vs. Gane, ktoré sa konalo 22. januára 2022. Evloev však odstúpil kvôli nešpecifikovaným zdravotným problémom a bol nahradený Charlesom Jourdainom. V deň váženia bol Topuria z karty stiahnutý prítomnými lekármi kvôli zdravotným komplikáciám súvisiacimi so zhadzovaním váhy a zápas bol úplne zrušený.

Topuria nahradil Mikea Davisa v zápase proti Jaiovi Herbertovi 19. marc 2022 na podujatí UFC Fight Night: Volkov vs. Aspinall v Londýne. Topuria bol v prvom kole zrazený na zem kopom do hlavy, ale v druhom kole ovládol zápas a Herberta knokautoval. Získal taktiež ocenenie za Výkon večera. 

V jeho nasledujúcom zápase mal Topuria čeliť Edsonovi Barbozovi 29. októbra 2022 na podujatí UFC Fight Night: Kattar vs. Allen. Barboza však v septembri odstúpil kvôli zraneniu kolena a zápas bol zrušený.

Topuria potom čelil Bryceovi Mitchellovi 10. decembra 2022 na UFC 282 - Błachowicz vs. Ankalaev. Zápas vyhral prostredníctvom submisie v druhom kole. Jeho výkon mu získal ocenenie za Výkon večera.

Jeho ďalším súperom sa stal Josh Emmett, s ktorým mal pôvodne zápasiť 17. júna 2023 na UFC on ESPN 47: Vettori vs. Cannonier. Organizácia sa však neskôr z tohto stretnutia rozhodla urobiť hlavný zápas večera na podujatí UFC on ABC 5: Emmett vs. Topuria, ktoré sa konalo 24. júna 2023. Topuria vyhral jednohlasným rozhodnutím a zároveň získal ocenenie za Zápas večera.

Topuria mal čeliť šampiónovi Alexandrovi Volkanovskému 20. januára 2024 na UFC 297 - Strickland vs. du Plessis. Volkanovský sa však v októbri stal na poslednú chvíľu súperom Islama Machačeva v zápase o šampiónsky opasok ľahkej váhy a zápas medzi ním a Topuriom bol preložený o mesiac neskôr na 17. február 2024 na podujatie UFC 298 - Volkanovski vs. Topuria. Topuria Volkanovského knokautoval v druhom kole a stal sa tak novým šampiónom perovej váhy. Získal zároveň ocenenie Výkon večera.

 Šampionáty a úspechy 
 Hodnosti 
 Čierny pás v brazílskom džiu-džicu

 Zmiešané bojové umenia 
 Ultimate Fighting Championship
 UFC šampión perovej váhy (raz, súčasný)
 Výkon večera (dvakrát) vs. Jai Herbert a Bryce Mitchell
 Zápas večera (raz) vs. Josh Emmett

 Mix Fight Events
 MFE šampión perovej váhy (raz)

 MMAjunkie.com
 2022 december Submisia mesiaca vs. Bryce Mitchell

 Osobný život 
Topuria má jedného syna, narodeného v roku 2020. Žije v Alicante v Španielsku a má španielske občianstvo. V UFC reprezentuje Španielsko aj Gruzínsko. Plynule hovorí po gruzínsky, španielsky, nemecky a anglicky a pasívne ovláda ruštinu. Jeho starší brat Aleksandre je taktiež MMA bojovník.

 Bilancia v zmiešaných bojových umeniach 

 Profesionálna bilancia 17 zápasov 17 výher 0 prehierCez knokaut 7 0Cez submisiu 8 0Cez rozhodnutie 2 0

VýsledokBilanciaOponentMetódaPodujatieDátumKoloČasMiestoPoznámkyVýhra17-0Charles OliveiraKO (údery)UFC 31728. júna 202512:27Las Vegas, Nevada, USAVyhral titul UFC v ľahkej váheVýhra16–0Max Holloway KO (údery)UFC 30831:34Abú Zabí, Spojené arabské emiráty Výhra15–0Alexander VolkanovskiKO (úder)UFC 29823:32Anaheim, Kalifornia, USAVýhra14–0Josh Emmett Rozhodnutie (jednohlasné)UFC on ABC: Emmett vs. Topuria55:00Jacksonville, Florida, USAVýhra13–0Bryce MitchellSubmisia (škrtenie)UFC 28223:10Las Vegas, Nevada, USAVýhra12–0Jai HerbertKO (údery)UFC Fight Night: Volkov vs. Aspinall21:07Londýn, Spojené kráľovstvo Výhra11–0Ryan HallKO (údery)UFC 26414:47Las Vegas, Nevada, USAVýhra10–0Damon JacksonKO (úder)UFC on ESPN: Hermansson vs. Vettori12:38Las Vegas, Nevada, USAVýhra9–0Youssef ZalalRozhodnutie (jednohlasné)UFC Fight Night: Moraes vs. Sandhagen35:00Abú Zabí, Spojené arabské emiráty Výhra 8–0Stephen GoncalvesKO (údery)Brave CF 29 1 3:42Madinat Isa, Bahrajn Výhra7–0Luis GomezSubmisia (páka na lakeť)Brave CF 2611:15Bogota, KolumbiaVýhra6–0Brian BoulandTechnická submisia (anakonda)Cage Warriors 9411:39Antverpy, BelgickoVýhra5–0Mika HamalainenSubmisia (gilotína)CAGE 4313:35Helsinki, FínskoVýhra 4–0Jhon GuarinSubmisia (gilotína)Mix Fight Events 222:50Valencia, ŠpanielskoVýhra3–0Daniel VasquezSubmisia (uškrtenie)Mix Fight Events11:50Alicante, ŠpanielskoVýhra2–0Kalil Martin El ChalibiSubmisia (uškrtenie)Climent Show MMA 411:03Alicante, ŠpanielskoVýhra1–0Francisco Javier AsprillaSubmisia (škrtenie nohami)West Coast Warriors13:30Valencia, Španielsko

 Referencie 

 Externé odkazy 
 Ilia Topuria na portáli Sherdog

 Ilia Topuria na oficiálnej webstránke UFC

 Zdroj 

Kategória:Gruzínski športovci
Kategória:Španielski športovci
Kategória:Súťažiaci v MMA